b'\n_START_ARTICLE_\nChris Sanders (animaattori)\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nSanders syntyi ja kasvoi Coloradossa. H\xc3\xa4n kiinnostui animaatioista kymmenvuotiaana n\xc3\xa4hty\xc3\xa4\xc3\xa4n Ward Kimballin lyhytanimaatioita Disneyn ihmeellinen maailma -televisiosarjassa. My\xc3\xb6hemm\xc3\xa4ll\xc3\xa4 i\xc3\xa4ll\xc3\xa4 Sanders ryhtyi harrastamaan piirt\xc3\xa4mist\xc3\xa4 ja siirtyi opiskelemaan California Institute of the Artsiin iso\xc3\xa4itins\xc3\xa4 neuvosta. H\xc3\xa4n valmistui hahmojen animoijaksi vuonna 1984.\n_START_SECTION_\nAnimaattorina\n_START_PARAGRAPH_\nValmistumisensa j\xc3\xa4lkeen Sanders p\xc3\xa4\xc3\xa4si t\xc3\xb6ihin Marvel Comicsille ja suunnitteli hahmoja Pikkumuppetit-animaatioon. Vuonna 1987 h\xc3\xa4n sai t\xc3\xb6it\xc3\xa4 Disneylt\xc3\xa4 ja toimi hahmojen suunnittelijana elokuvassa Bernard ja Bianca Australiassa, mink\xc3\xa4 my\xc3\xb6t\xc3\xa4 Sanders sai enemm\xc3\xa4n vastuuta Disneyn projekteissa. H\xc3\xa4n oli mukana k\xc3\xa4sikirjoittamassa elokuvia Kaunotar ja hirvi\xc3\xb6, Aladdin, Leijonakuningas ja Mulan, joista viimeksi mainitusta Sanders voitti Annien k\xc3\xa4sikirjoittamisesta ja storyboardaamisesta. Menestyksen my\xc3\xb6t\xc3\xa4 h\xc3\xa4n sai olla p\xc3\xa4\xc3\xa4roolissa tekem\xc3\xa4ss\xc3\xa4 vuoden 2002 Lilo ja Stitch -elokuvaa, joka sai parhaan elokuvan Oscar-ehdokkuuden. Lis\xc3\xa4ksi Sanders sai kolme Annie-ehdokkuutta elokuvan k\xc3\xa4sikirjoittamisesta, ohjaamisesta ja hahmojen suunnittelusta. Sanders toimi my\xc3\xb6s elokuvan p\xc3\xa4\xc3\xa4osassa Stitchin \xc3\xa4\xc3\xa4nen\xc3\xa4. Vuotta my\xc3\xb6hemmin sarjasta tuotettiin televisiosarja, jossa Sanders jatkoi \xc3\xa4\xc3\xa4nin\xc3\xa4yttelemist\xc3\xa4 ja animaattorina ty\xc3\xb6skentely\xc3\xa4. Lilo ja Stitch -sarjan p\xc3\xa4\xc3\xa4tytty\xc3\xa4 vuonna 2006 Sanders siirtyi Disneylt\xc3\xa4 ty\xc3\xb6skentelem\xc3\xa4\xc3\xa4n Dreamworks Animationille._NEWLINE_Dreamworksilla h\xc3\xa4n ohjasi ja k\xc3\xa4sikirjoitti muun muassa vuoden 2010 elokuvan N\xc3\xa4in koulutat lohik\xc3\xa4\xc3\xa4rmeesi. Sanders palkittiin my\xc3\xb6s elokuvan ohjaamisesta ja k\xc3\xa4sikirjoittamisesta kahdella Anniella.'